

 **Република Србија**

 **МИНИСТАРСТВО**

 **ИНФОРМИСАЊА И**

 **ТЕЛЕКОМУНИКАЦИЈА**

 **Београд**

**ИЗВЕШТАЈ О РЕАЛИЗАЦИЈИ КОНКУРСА ЗА СУФИНАНСИРАЊЕ ПРОJЕКАТА ПРОИЗВОДЊЕ МЕДИЈСКИХ САДРЖАЈА НА ЈЕЗИЦИМА НАЦИОНАЛНИХ МАЊИНА У 2023. ГОДИНИ**

**Децембар 2024. године**

**I Основни подаци о Конкурсу**

Конкурс за суфинансирање пројеката производње медијских садржаја на језицима националних мањина у 2023. години расписан је на основу чл. 16. став 1. тачка 4) и 19. Закона о јавном информисању и медијима („Службени гласник РС”, бр. 83/14, 58/15 и 12/16 – аутентично тумачење), Уредбе о условима и критеријумима усклађености државне помоћи у области јавног информисања („Службени гласник РС” број 9/22), Правилника о суфинансирању пројеката за остваривање јавног интереса у области јавног информисања („Службени гласник РС”, бр. 16/16, 8/17 и 6/23) и Одлуке о расписивању конкурса у 2023. години за суфинансирање пројеката у области јавног информисања, Министарства информисања и телекомуникација, Број: 401-00-38/2023-05 од 7. марта 2023. године. Конкурс је био расписан у периоду 13. марта 2023. године до 12. априла 2023. године, а јавни позив је објављен на званичном сајту Министарства информисања и телекомуникација.

**1. Намена Конкурса**

Намена Конкурса је суфинансирање медијских садржаја који омогућавају остваривање права припадника националних мањина на информисање на сопственом језику и неговање сопствене културе и идентитета, дефинисаног чланом 13. Закона о јавном информисању и медијима.

**2. Критеријуми конкурса**

Критеријуми на основу којих се оцењују пројекти су:

*1) Мера у којој је предложена пројектна активност подобна да оствари јавни интерес у области јавног информисања, а посебно се оцењује:*

* Значај пројекта са становишта: остваривања јавног интереса у области јавног информисања; остваривање намене конкурса; усклађености пројекта са реалним проблемима, потребама и приоритетима циљних група; идентификованих и јасно дефинисаних потреба циљних група; заступљености иновативног елемента у пројекту и новинарско истраживачког приступа;
* Утицај и изводљивост са становишта: усклађености планираних активности са циљевима, очекиваним резултатима и потребама циљних група; степена утицаја пројекта на квалитет информисања циљне групе; мерљивости индикатора који омогућавају праћење реализације пројекта; разрађености и изводљивости плана реализације пројекта; степена развојне и финансијске одрживости пројекта (позитивни ефекти пројекта настављају се након што се оконча подршка);
* Капацитети са становишта: степена организационих и управљачких способности предлагача пројекта; неопходних ресурса за реализацију пројекта; стручних и професионалних референци предлагача пројекта, које одговарају предложеним циљевима и активностима пројекта;
* Буџет и оправданост трошкова са становишта: прецизности и разрађености буџета пројекта, који показује усклађеност предвиђеног трошка са пројектним активностима; економске оправданости предлога буџета у односу на циљ и пројектне активности;

*2) Мера пружања веће гаранције привржености професионалним и етичким медијским стандардима, а посебно се оцењује:*

* Да ли су учеснику конкурса изречене мере од стране државних органа, регулаторних тела или тела саморегулације у последњих годину дана, због кршења професионалних и етичких стандарда (податке прибавља стручна служба од Регулаторног тела за електронске медије, за електронске медије, а од Савета за штампу, за штампане и онлајн медије);
* Доказ о томе да су након изрицања казни или мера предузете активности које гарантују да се сличан случај неће поновити.

Ближи критеријуми су:

 - очување културног и језичког идентитета националних мањина;

 - културна аутономија националних мањина;

 - прописи и мере којима се постиже пуна равноправност националних мањина;

 - улога просветних и културних удружења у остваривању права националних мањина;

 - сарадња са сународницима;

 - неговање културе различитости, дијалога и толеранције;

 - интеркултуралност;

 - унапређење медијске писмености;

 - неговање културе сећања;

 - афирмативни садржаји за децу и младе;

 - превенција и заштита од дискриминације;

 - превенција сензационализма, говора мржње и агресивне комуникације;

 - смањење ризика социјалне искључености; приступ услугама социјалне заштите.

**3. Финансијски аспекти конкурса**

За реализацију овог Конкурса у буџету Министарства информисања и телекомуникација опредељена су средства у износу од 41.000.000,00 динара. На Конкурс је стигло 215 пријава. Предлагачи су за реализацију пројеката тражили укупно 158.260.008,00 динара.

Учесници Конкурса су могли поднети захтев за суфинансирање највише до 80% оправданих трошкова за реализацију пројекта. Најмањи износ средстава који је могао бити одобрен по пројекту износио је 400.000,00 динара, а највећи 1.000.000,00 динара.

**4. Пријављени пројекти**

На Конкурс је пријављено 215 пројеката. Због неиспуњавања услова Конкурса, који су дати у jавном позиву, решењем је одбачено 9 пројеката. Одбачене пројекте Комисија није разматрала.

**5. Одлучивање о пристиглим пројектима**

Одлучивање о пристиглим пројектима врши се у транспарентном поступку, без дискриминације, у складу са јавним интересом у области јавног информисања. Одлуку о расподели средстава, са образложењем, донео је министар, на основу Предлога Комисије.

**5.1. Улога стручне комисије**

Оцену пројеката поднетих на Конкурс, као и предлог расподеле средстава са образложењем доноси стручна комисија коју решењем именује министар. У питању је саветодавно тело које процењује у којој мери су предложене пројектне активности подобне да остваре јавни интерес у области јавног информисања и на тај начин помаже министру у доношењу одлуке о расподели средстава.

Већина чланова Комисије именована је на предлог новинарских и медијских удружења, након што је Министарство информисања и телекомуникација, у оквиру јавног позива за расписивање Конкурса, позвало новинарска и медијска удружења, као и медијске стручњаке да доставе предлоге за чланове Комисије.

 Решењем министра број: Број: 119-01-121/2023-05 од 16. јуна 2023. године формирана је стручна Kомисија за Конкурс за суфинансирање проjеката производње медијских садржаја на језицима националних мањина у 2023. години у следећем саставу:

* Александра Шањевић, председник Комисије;
* Едиб Хонић, члан Комисије;
* Ивана Јордовић, члан Комисије;
* Александар Недељковић, члан Комисије;
* Јелка Митровић, члан Комисије.

Секретар Комисије била је Драгица Благојевић, самостални саветник у Министарству информисања и телекомуникација.

Комисијa је разматрала и оцењивала 206 пројекта и за сваки пројекат дала образложење.

**5.2. Улога националних савета националних мањина**

Полазећи од намене овог конкурса, мишљење о пристиглим пројектима дају и национални савети националних мањина. Мишљења националних савета немају обавезујући карактер, али помажу комисији у доношењу предлога о расподели средства.

**6. Подржани пројекти**

**6.1. Број подржаних пројеката и износ додељених средстава**

Од разматраних 206 пројеката Комисија је подржала 81, а одбила 125 пројекатa. За суфинансирање пројеката додељена су средства у износу од 41.000.000,00 динарa.

Већина пројеката је, на предлог Комисије, подржана мањим износом средстава од траженог. Подносиоци који су добили мањи износ средстава од траженог били су обавезни да доставе ревидирани буџет пројекта.

Најмањи износ за суфинансирање пројекта је био 400.000,00 динара. Најмањим износом подржана је реализација 20 пројекaта. Највећи одобрени износ за реализацију једног пројекта износио је 750.000,00 динара, док максималан износ средстава од 1.000.000,00 динара није додељен ниједном пројекту.

**6.2. Рок за реализацију пројеката**

Рок за реализацију пројеката био је 31. децембар 2023. године.

**6.3. Правни статус подносилаца пројеката**

Највећи број, 53 пројекта од подржаних 81, реализовали су предузетници и привредна друштава (ДОО, АД, ОД) док су 28 пројеката реализована од стране организација цивилног друштва (УГ).

**II Извештаји корисника**

Корисници средстава имају обавезу, у складу са Законом и закљученим уговором, да Министарству доставе извештај о реализацији пројекта, у форми наративног и финансијског извештаја. Уз извештај корисници достављају и доказ о реализацији пројекта. Уколико корисник не достави наративни и финансијски извештај о реализацији пројекта у року и у прописаној форми, Министарство му упућује захтев за повраћај средстава.

Следећи корисници средстава нису доставили извештај о реализацији пројекта, нити произведени медијски садржај:

* Удружење ЗЕРИ РИНОР за пројекат *Идентитет-Identiteti*;

Прибојска иницијатива за младе и умрежавање цивилног сектора за пројекат *Знамо ли довољно о културном идентитету бошњачке националне мањине* није доставила произведени медијски садржај.

**1. Испуњеност рокова**

Рок за достављање извештаја је 30 дана од датума завршетка пројекта.

**2. Финансијски део извештаја**

Финансијски део извештаја корисници су доставили на прописаном Обрасцу 2, који је потписан од стране овлашћеног лица корисника средстава.

**3. Реализација пројекта**

 Увидом у достављени медијски садржај установљено је следеће:

 - 3 корисника је вишејезично реализовало медијски садржај док је један корисник реализовао мултикултурни медијски садржај;

 - 10 корисника je емитовало медијски садржај путем више медија;

 - 14 корисника je емитовало медијски садржај на више платформи;

 - 3 корисника није испунило циљеве пројекта;

 - корисник Буди Активан 16 није доставио планирани број медијског садржаја;

 - у појединим ситуацијама нису испоштовани професионални стандарди који се односе на обавезу представљања саговорника или преузимање садржаја из других медија без навођења извора.

|  |  |
| --- | --- |
| Језик на којем је пројекат реализован | Број реализованих пројеката |
| Албански  | 6 |
| Босански | 11 |
| Бугарски | 7 |
| Буњевачки  | 1 |
| Влашки | 7 |
| Горански | 1 |
| Грчки | 1 |
| Мађарски | 6 |
| Македонски | 3 |
| Немачки | 1 |
| Ромски  | 18 |
| Румунски | 1 |
| Русински | 1 |
| Руски | 1 |
| Словачки  | 2 |
| Словеначки | 2 |
| Украјински | 1 |
| Хебрејски | 1 |
| Хрватски  | 2 |
| Цинцарски | 1 |
| Црногорски | 1 |
| Чешки  | 2 |

**III**

**Закључна разматрања**

* Јавна средства су, у складу са условима Конкурса, распоређена у сврху остваривања јавног интереса у области јавног информисања;
* Већина пројеката је подржана мањим од траженог износа средстава;
* Највећи број пројеката реализовали су предузетници и привредна друштва;
* 3 корисника су пројекте реализовали вишејезично док је 1 корисник реализовао мултикултурни медијски садржај;
* Већина корисника је испоштовала уговорну обавезу означавања да је реализацију садржаја суфинансирало Министарство информисања и телекомуникација;
* 2 корисника нису испунила циљеве пројекта;
* У реализацији садржаја било је одступања од професионалних стандарда - попут ненајављивања саговорника и преузимања садржаја из других медија без навођења извора.